Rowers laat spat met pasella skoolskoene, toiletpapierFoto bloot ter illustrasie. (Argieffoto) Die polisie is op die spoor van sewe verdagtes wat Woensdag ŉ skool in Mbombela (Nelspruit) glo beroof het. Hulle het onder meer geskenkte skoolskoene gesteel. Volgens brig. Selvy Mohlala, polisiewoordvoerder, het die verdagtes omstreeks 23:15 op die veiligheidswag by ‘n skool toegesak. Die wag was besig om by die skool te patrolleer. “Die verdagtes het die wag in die administrasiekantoor vasgemaak en sy selfoon geëis,” sê Mohlala. “Hulle het altesaam 22 skoolskoene (wat aan die skool geskenk is), 186 pakke flaterwater (Tippex) en 75 pakke toiletpapier gebuit.” ŉ Saak van sakeroof is aanhangig gemaak. Lt.genl. Semakaleng Daphney Manamela, die provinsiale polisiekommissaris in Mpumalanga, het die diefstal as barbaars en selfsugtig beskryf. Enigiemand met meer inligting wat tot die inhegtenisneming van die verdagtes kan lei, kan kapt. Thamsanqa Shabalala by 082 923 0081 bel. *Maroela Media het vroeër verkeerdelik berig dat die voorval by St. Peters-skool in Mbombela plaasgevind het. Dit was egter nie die geval nie. Die polisie kan ook nie bevestig by watter skool die voorval werklik plaasgevind het nie – RED.